Samarqandda soliqchining o`limida ayblangan ikki nafar IIB xodimiga sud hukmi o`qildi

Bugun, 3 dekabr kuni, jinoyat ishlari bo`yicha Kattaqo`rg`on tuman sudi binosida sudlanuvchilar M. Kuchkarov (1987 yilda Samarqand viloyatida tug`ilgan, Kattaqo`rg`on tumani IIB yo`l harakati xavfsizligi bo`linmasi boshlig`i lavozimida ishlagan) va Sh. Raximberdiev (1990 yilda Samarqand viloyatida tug`ilgan, Samarqand viloyati IIB YHXB YPXB 4-otryad katta inspektori lavozimida ishlagan) ga nisbatan jinoyat ishini ko`rib chiqish bo`yicha ochiq sud jarayoni nihoyasiga etdi va sud hukmi e`lon qilindi.
Ushbu jinoyat ishi jinoyat ishlari bo`yicha Qo`shrabot tuman sudi raisi I. G`ulomov raisligida ko`rib chiqildi.
E`lon qilingan sud hukmiga ko`ra M. Kuchkarov va Sh. Raximberdiev Jinoyat kodeksining 102-moddasi (ehtiyotsizlik orqasida odam o`ldirish) 1-qismi va 206-moddasi (hokimiyat yoki mansab vakolati doirasidan chetga chiqish) 1-qismida nazarda tutilgan jinoyatlarni sodir etganlikda aybli deb topildi.  
Sudlanuvchilar 2 yil ichki ishlar organlarida ishlash huquqidan mahrum qilinib, ularning har biriga 2 yil 10 oy muddatga ozodlikdan mahrum qilish jazosi tayinlandi. Tayinlangan jazoni manzil-koloniyalarda o`tash belgilandi.
Ushbu jinoyat ishi bo`yicha jabrlanuvchilarga etkazilgan moddiy va ma`naviy zararlar yuzasidan fuqarolik tartibida sudga murojaat qilish huquqiga ega ekanliklari tushuntirildi.
Mazkur hukm ustidan taraflar hukm e`lon qilingan kundan e`tiboran yigirma sutka ichida, sudlanuvchilar va jabrlanuvchilar hukm nusxasini olgan kundan e`tiboran shu muddat ichida Samarqand viloyat sudining jinoyat ishlari bo`yicha sudlov hay`atiga apellyasiya shikoyati berishi yoki prokuror protest berish huquqiga ega ekanliklari ma`lum qilinadi.